Fredag 22. februar skrev stifter og direktør for den københavnske gadefestival Distortion Thomas Fleurquin en facebookopdatering, hvor han tog afstand fra det, han kaldte »hysteriske politiske aktivister, der kæmper mod et racistisk og homofobisk spøgelse, der primært eksisterer i deres tribale sort/hvide hjerner«

Opslaget, der er skrevet på engelsk, giver i vores øjne udtryk for, at emner som inklusion, antiracisme og antihomofobi ikke prioriteres under Distortion, men derimod bliver anset som værende ligegyldige. I vores optik er en god fest et inkluderende sted, hvor alle kan føle sig trygge og velkomne uanset hudfarve, køn og seksualitet. Derfor bekymrer Thomas Fleurquins udtalelse os meget.

Vi er klar over, at Thomas Fleurquins udtalelse er udtryk for en personlig holdning. Trods Thomas’ i vores øjne halvhjertede forsøg på en undskyldning et par dage senere har Distortion som organisation efter flere uger endnu ikke dementeret udtalelsen offentligt.